**Správa pre médiá o udelení ceny Herberta Haaga na rok 2015**

Cenu Herberta Haaga za slobodu v cirkvi dostanú v roku 2015 tübingenská morálna teologička **Regina Ammicht-Quinnová** a medzinárodný časopis **Concilium**. Obidvaja udávajú smer pre pôsobenie cirkvi v budúcnosti. Regina Ammicht-Quinnová sa fundovaným spôsobom zasadzuje za bezkŕčovitý prístup teológie k telu a sexualite. Concilium dôsledne rozvíjalo v uplynulých 50-tych rokoch závery II. Vatikánského koncilu a zároveň vytváralo prostredie pre teologický výskum, ktorý seriózne vstúpil do dialógu s modernou.

Synoda o rodine 2015 v Ríme pred zrakom celého sveta názorne demonštruje, ako ťažko si počína cirkev v elementárnych otázkach ľudí ohľadom svojho tela a sexuality. Ľudská biológia sa totiž kultúrne dotvarovala celé tisícročia a táto skutočnosť určuje správanie človeka až do najdetailnejších životných situácií. Regina Ammicht-Quinnová robila vedecký výskum práve o tomto fenoméne a následne tak rázne zatriasla normami cirkvi, ktoré sa ľuďom dnešnej doby odcudzili. Cirkev jej vzápätí, v rámci protiopatrení, odňala právo učiť a zároveň i zrušila účasť na vedeckom sympóziu "Let`s talk about sex"  (Hovorme teraz o sexe). Regina Ammicht-Quinnová učí v Medzinárodnom centre pre etiku Univerzity v Tübingene. Určitú dobu pôsobila i v krajskej vláde v Baden-Württembergu.

Concilium je názov pre renomovaný časopis rímsko-katolíckej teológie, ktorý založili v roku 1965 okrem iných Hans Küng, Johann Baptist Metz a Karl Rahner. Jeho cieľom bolo od samého začiatku šírenie ducha II. Vatikánského koncilu do končín celého sveta a zúrodniť tak odvážne myšlienky a vízie v budúcich generáciách. Časopis dnes vychádza v indickom Madrase, každé nové číslo je zasvätené aktuálnemu problému doby, vychádza v šiestich jazykoch. Autorky a autori  pochádzajúci zo všetkých kontinentov otvorene reflektujú aktuálne otázky súčasnosti, zamýšľajú sa nad podstatou tradície a vzťahom ku svetovým náboženstvám. Úspech týchto novín nepriamo potvrdzuje i skutočnosť, že Hans Urs von Balthasar, Henri de Lubac a Josef Ratzinger cítili v roku 1972 potrebu založiť časopis Communio, aby tak prejavili svoj hlas kritikom koncilových reforiem. To, že Concilium prežilo s toľkou energiou a teologickou odvahou, je 50 rokov po skončení koncilu sám o sebe dôvod k tomu, aby mu bola udelená cena Herberta Haaga na rok 2015.

Regina Ammicht-Quinnová a Felix Wilfred, prezident Concilium, obdržia cenu Herberta Haaga v nedeľu, 8. marca 2015 o 16:00 hod v hoteli Schweizerhof v Luzern. Udelenie ceny je verejné, prihlásenie účasti nie je nutné.

Luzern, 6. októbra 2014/ Dr. Erwin Koller, prezident Nadácie Herberta Haaga.

Preklad z nemčiny: Peter Žaloudek